钦定古今图书集成/明伦汇编/官常典/第385卷 > 《南京留守谢上表》宋·欧阳修
## 钦定古今图书集成/明伦汇编/官常典/第385卷 > 《南京留守谢上表》宋·欧阳修

守宫钥之谨严，敢忘夙夜；布政条之纤悉，上副忧勤。
寄任非堪，兢营并集。伏念臣赋才庸薄，禀数奇屯。毁
誉交兴，两尝过实。宠荣逾分，动辄招尤。念报效之未
伸，敢不竭忠而尽瘁；困风波之可畏，则思远去以深
藏。迨此六年，外更三守。学偷安而杜口，负素志以愧
心。朽质易衰，己凋零于齿发；良时难得，尚希慕于功
名。岂谓皇慈，未捐旧物？擢从支郡，委以名都。惟此别
京，旧当孔道。簿领少勤于职事，厨传取悦于路人。苟
循俗吏之所为，虽能免过；非有古人之大节，未足报
君。